KIRJALLINEN KYSYMYS E-3197/02

esittäjä(t): Ria Oomen-Ruijten (PPE-DE) komissiolle

(8. marraskuuta 2002)

Aihe: Legionellatartunta

Vuoden 2000 kesästä lähtien olen tehnyt kysymyksiä komissiolle legioonalaistautia aiheuttavan legionellabakteerin vaarallisuudesta. Vastauksessaan kirjalliseen kysymykseeni E-2312/02(1) Euroopan komissio sanoo tutkivansa parhaillaan, kuinka toimenpiteitä legionellabakteerin torjumiseksi voidaan toteuttaa käytännössä.

Koska komissio katsoo vihdoin pääsevänsä konkreettiseen tutkimustulokseen legionellabakteerin torjumiseksi? Haluaisin huomauttaa, että olemme odottaneet jo 18 kuukauden ajan komissiolta selkeää vastausta kysymykseen.

(1) EYVL C 28 E, 6.2.2003, s. 219.

David Byrnen komission puolesta antama vastaus

(19. joulukuuta 2002)

Komission mielestä ei pidä paikkaansa, että arvoisan parlamentin jäsenen legionellabakteeria koskevista kysymyksistä ei olisi seurannut mitään konkreettisia tuloksia. Taudin seuranta (erityisesti matkustamiseen liittyvien tautitapausten osalta, mikä on arvoisan jäsenen päähuolenaihe) on sisällytetty täysimääräisenä yhteisön verkostoon, joka perustettiin parlamentin ja neuvoston 24. syyskuuta 1998 tartuntatautien epidemiologisen seurannan ja valvonnan verkoston perustamisesta yhteisöön tekemän päätöksen N:o 2119/98/EY(1) perusteella. Kaikki jäsenvaltiot luovuttavat nykyään vahvistetut tietonsa virallisesti legionellaverkoston keskuksen, joka sijaitsee Yhdistyneen kuningaskunnan PHLS:n (Public Health Laboratory Service) tiloissa, analysoitaviksi erityisesti tarkoitukseen nimettyjen hallinnon yhteyspisteiden kautta, joiden osallistumista jäsenvaltiot tukevat päätöksen N:o 2119/98/EY nojalla perustetussa komiteassa.

Legionellaverkosto (EWGLI: European Working Group for Legionella Infections, eurooppalainen legionellatartuntojen työryhmä) on laatinut suuntaviivat, joita myös verkoston komitea kannattaa ja joissa käsitellään matkustamiseen liittyvän legioonalaistaudin valvontaa ja ennaltaehkäisyä sekä määritellään selkeä raportointijärjestelmä kaikille osanottajille. Suuntaviivoissa käsitellään riskinarviointia (erityisesti hotelleissa), legionellabakteerien torjumista vesijohtoverkoissa ja ympäristössä sekä tautitapausten tutkimis- ja valvontamenetelmiä ja laaditaan siten normit nopeille valvonta- ja ennaltaehkäisytoimenpiteille kaikissa osanottajamaissa. Yhteisön laboratoriot jakavat keskenään kliinisiä ja ympäristönäytteitä ja osallistuvat ulkoisen laadunvarmistuksen järjestelmiin parantaakseen tautitapausten todellisten tai potentiaalisten lähteiden tutkimusta kaikissa yhteisön maissa. EWGLI:n www-sivusto on yhteisön tiedonlähde kaikenlaisen tiedon hakemiseen legionellatartunnoista terveysalan ammattilaisille, matkanjärjestäjille ja suurelle yleisölle.

Komissio on sitä mieltä, että nämä toimenpiteet ovat erittäin käytännöllisiä askelia valvonnan ja tautitapauksiin reagoimisen parantamiseksi, mutta niiden ei pitäisi johtaa itsetyytyväisyyteen. Komissio toimii myös konkreettisesti parantaakseen yhteisön kykyä reagoida tautitapausten ja muiden terveysuhkien yhteydessä esitettyihin avunpyyntöihin hyvissä ajoin ja koordinoidusti. Komissio uskoo, että tavoitteeseen voidaan päästä perustamalla yhteisöön tautien valvontakeskus, ja se aikoo tehdä esityksiä parlamentille ja neuvostolle vuonna 2003. Tällainen keskus täydentäisi komission ja jäsenvaltioiden saavutuksia tautien, kuten legioonalaistaudin, torjumisessa, teknisen ja tieteellisen tuen lisäämisessä sekä valmiuden parantamisessa.

(1) EYVL L 268, 3.10.1998.